text: नई दिल्ली: कांग्रेस के वरिष्ठ नेता शशि थरूर ( Shashi Tharoor) के खिलाफ दिल्ली की एक अदालत में मानहानि की शिकायत दायर की गई है. गौरतलब है कि कुछ दिन पहले ही शशि थरूर ने पीएम मोदी को बिच्छू बताया था. थरूर के खिलाफ मानहानि का मामला दिल्ली के बीजेपी नेता राजीव बब्बर ने दायर की है. बब्बर ने अपनी शिकायत में आरोप लगाया कि थरूर ने दुर्भावनापूर्ण ढंग से यह बयान दिया जिससे न केवल हिंदू देवता का अनादर हुआ है बल्कि यह अपमानजनक भी है. उन्होंने कहा कि थरूर के बयान से उनकी धार्मिक भावनाएं आहत हुई हैं. वकील नीरज के जरिए दायर शिकायत में बयान को असहनीय दुर्व्यवहार और लाखों लोगों की आस्था का पूरी तरह अपमान बताया गया है. इसमें कहा गया है कि शिकायतकर्ता की धार्मिक भावनाएं आहत हुई हैं और आरोपी ने जानबूझ कर यह द्वेषपूर्ण काम किया जिसकी मंशा भगवान शिव के भक्तों की धार्मिक मान्यताओं का अपमान कर उनकी धार्मिक भावनाओं को आहत करना है.